‘ยูโอบี’สั่งบุกเอสเอ็มอี รื้อขั้นตอนอนุมัติสินเชื่อ
“ยูโอบี” ปักธงกวาดสินเชื่อเอสเอ็มอีในอาเซียน ตั้งเป้าปล่อยกู้เพิ่ม 2 เท่า ภายใน 3 ปี
29 ก.ย. 2555

“ยูโอบี” ปักธงกวาดสินเชื่อเอสเอ็มอีในอาเซียน ตั้งเป้าปล่อยกู้เพิ่ม 2 เท่า ภายใน 3 ปี 
นายวิกเตอร์ ลี หัวหน้ากลุ่มธุรกิจการธนาคาร กลุ่มธนาคารยูโอบี ประเทศสิงคโปร์ เปิดเผยว่า ธนาคารมีนโยบายที่จะรุกตลาดสินเชื่อเอสเอ็มอีใน 4 ประเทศ ได้แก่ ไทย สิงคโปร์ มาเลเซีย และอินโดนีเซีย หลังจากพบว่าธุรกิจเอสเอ็มอีในภูมิภาคนี้มีแนวโน้มจะใช้สินเชื่อเพื่อขยายตลาดใหม่ และเงินทุนหมุนเวียนเพิ่มขึ้นตามแรงหนุนด้านการใช้จ่ายด้านอุปโภคบริโภคภายในประเทศและลงทุนจากภาครัฐ และอัตราดอกเบี้ยที่อยู่ในระดับต่ำ
นายวิกเตอร์ กล่าวว่า จากแนวโน้มดังกล่าวกลุ่มธนาคารยูโอบีจึงได้วางเป้าหมายเติบโตสินเชื่อเอสเอ็มอีทั่วภูมิภาคเพิ่มเป็น 2 เท่า ภายใน 3 ปี พร้อมได้ลงทุนกว่า 375 ล้านบาท เพื่อพัฒนาเครื่องมือในการสมัครสินเชื่อ เพื่อลดขั้นตอนการขออนุมัติสินเชื่อ และเพิ่มความสะดวกในการเข้าถึงสินเชื่อให้แก่ผู้ประกอบการเอสเอ็มอี 
นายวิกเตอร์ กล่าวว่า ธนาคารมองเห็นแนวโน้มเชิงบวกของเศรษฐกิจในภูมิภาค เช่น อัตราค่าจ้างขั้นต่ำของไทยที่เพิ่มขึ้น การฟื้นฟูและบูรณะที่อยู่อาศัยและสาธารณูปโภคหลังน้ำท่วมในไทย การนำนโยบายค่าจ้างขั้นต่ำในภาคเอกชนมาใช้ในมาเลเซีย การเติบโตของการบริโภคภายในประเทศของอินโดนีเซีย ซึ่งส่งผลต่ออัตราการขยายตัวของประเทศได้ถึง 40% ใน 3 ไตรมาสแรกของปี และการเติบโตของการท่องเที่ยว ค้าปลีก อาหารของสิงคโปร์